钦定古今图书集成/明伦汇编/官常典/第508卷 > 张孜
## 钦定古今图书集成/明伦汇编/官常典/第508卷 > 张孜

按《宋史》本传：“孜，开封人。母微时生孜，后入宫乳悼献
太子，孜方在襁褓，真宗以付内侍张景宗曰：‘此儿貌
厚，汝谨视之’。景宗遂养以为子。荫补三班奉职，给事
春坊司，转殿直。皇太子即位，迁供奉官、阁门祗候，为
陈州兵马都监。筑堤袁家曲，捍水陈以无患。五迁至
供备库使，领恩州团练使，真定路兵马钤辖，历知莫”、
贝、瀛三州。转运使张昷之奏罢冀、贝骁捷军士上关银鞋钱，事下孜议，孜言：“此界河策先锋兵，有战必先
登，故平时赐予异诸军，不可罢。”昷之犹执不已，遂奏
罢保州云翼别给钱粮，军怨果叛。契丹欲背盟。富弼
往使，命孜为副。议论虽出弼，然孜亦安重习事。以劳，
迁西上阁门使、知瀛州，拜单州团练使、龙神卫四厢
都指挥使、并代副总管。河东更铁钱法，人情疑贰，兵
相率扣府欲诉，闭门不纳，是日几乱，孜策马从数卒
往谕之，皆散还营。迁济州防御使、侍卫马军都虞候，
又迁殿前都虞候，加桂州管内观察使，迁侍卫步军
副都指挥使。《虎翼兵教》不中程，指挥使问状，屈强不
肯对，乘夜十馀人大噪趣往，将害人，孜擒首恶斩之，
然后闻。迁昭信军节度观察留后、马军副都指挥使。
孜长于宫禁中，内外颇涉疑似，言者请罢孜兵柄，乃
出为宁远军节度使、知潞州，徙陈州。仁宗以其无他，
复召为马军副都指挥使。御史中丞韩绛又言“孜不
当典兵，而宰相富弼荐引之，请黜弼。”弼引咎求罢政
事，谏官、御史皆言进拟不自弼，绛家居待罪，曰：“不敢
复称御史矣。”坐此谪知蔡州。而孜寻以罪罢知曹州。
卒，赠太尉，谥勤惠。孜初名茂实，避英宗旧名改“孜”云。